Document ID: 32002L0005

Οδηγία 2002/5/ΕΚ της Επιτροπής
της 30ής Ιανουαρίου 2002
για την τροποποίηση του παραρτήματος II της οδηγίας 90/642/ΕΟΚ του Συμβουλίου, όσον αφορά τον καθορισμό των ανώτατων ορίων υπολειμμάτων φυτοφαρμάκων πάνω και μέσα σε ορισμένα προϊόντα φυτικής προέλευσης, συμπεριλαμβανομένων των οπωροκηπευτικών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/642/ΕΟΚ της 27ης Νοεμβρίου 1990, που αφορά τον καθορισμό των ανωτάτων ορίων υπολειμμάτατων φυτοφαρμάκων πάνω ή μέσα σε ορισμένα προϊόντα φυτικής προέλευσης, συμπεριλαμβανομένων των οπωροκηπευτικών(1), όπως τροποποιήθηκε τελευταία από την οδηγία 2000/57/EK(2), και ιδίως το άρθρο 7,
Εκτιμώντας τα ακόλουθα:
(1) Για τα σιτηρά και ορισμένα προϊόντα φυτικής προέλευσης, περιλαμβανομένων των οπωροκηπευτικών, τα ανώτατα όρια υπολειμμάτων αντικατοπτρίζουν τη χρήση των ελάχιστων ποσοτήτων φυτοφαρμάκων που είναι αναγκαία για την αποτελεσματική προστασία των φυτών, τα οποία εφαρμόζονται κατά τρόπο ώστε η ποσότητα των υπολειμμάτων να είναι η μικρότερη δυνατή και αποδεκτή από τοξικολογική άποψη, λαμβάνοντας υπόψη την προστασία του περιβάλλοντος και την προστασία των καταναλωτών, ιδίως την εκτιμώμενη λήψη μέσω της διατροφής. Τα κοινοτικά ανώτατα όρια υπολειμμάτων (ΑΟΥ) αντιπροσωπεύουν τις μέγιστες ποσότητες των εν λόγω υπολειμμάτων που είναι δυνατόν να ανιχνευθούν στα γεωργικά προϊόντα όταν οι παραγωγοί ακολουθούν τις ορθές γεωργικές πρακτικές.
(2) Τα ΑΟΥ για τα φυτοφάρμακα πρέπει να αποτελούν αντικείμενο συνεχούς εξέτασης και δύνανται να τροποποιηθούν για να ληφθούν υπόψη νέες πληροφορίες και στοιχεία. Τα ανώτατα όρια υπολειμμάτων (ΑΟΥ) καθορίζονται στο κατώτερο επίπεδο ανίχνευσης όταν από την επιτρεπόμενη χρήση των προϊόντων φυτοπροστασίας δεν προκύπτουν ανιχνεύσιμα επίπεδα υπολειμμάτων φυτοφαρμάκων μέσα ή πάνω στα τρόφιμα, ή όταν δεν επιτρέπεται η χρήση τους, ή όταν οι χρήσεις που έχουν επιτραπεί από κράτη μέλη δεν στηρίζονται στα απαιτούμενα στοιχεία, ή όταν η χρήση τους σε τρίτες χώρες, η οποία συνεπάγεται την παρουσία υπολειμμάτων μέσα ή πάνω σε τρόφιμα που είναι δυνατόν να διατεθούν στο εμπόριο στην κοινοτική αγορά, δεν στηρίζονται στα εν λόγω απαιτούμενα στοιχεία.
(3) Μετά την έκδοση της οδηγίας 2000/42/ΕΚ(3) της Επιτροπής η Επιτροπή έλαβε αιτήματα που στηρίζονται σε νέα στοιχεία για την αναθεώρηση των ΑΟΥ όσον αφορά τα lambda- cyhalothrin και amitraz σε ορισμένα τρόφιμα, τα οποία είχαν καθοριστεί δυνάμει της οδηγίας 2000/42/ΕΚ. Οι αιτήσεις και τα στοιχεία εξετάστηκαν και για ορισμένους συνδυασμούς τα στοιχεία ήταν επαρκή για τον καθορισμό ΑΟΥ πάνω από το κατώτερο επίπεδο ανίχνευσης. Για άλλους συνδυασμούς, οι διαθέσιμες πληροφορίες παραμένουν ανεπαρκείς και πρέπει να καθοριστούν ΑΟΥ στο κατώτερο επίπεδο ανίχνευσης. Για άλλους πάλι συνδυασμούς, από τα μέχρι στιγμής διαθέσιμα στοιχεία φαίνεται ότι ο καθορισμός των ΑΟΥ πάνω από το κατώτερο επίπεδο ανίχνευσης ενδέχεται να οδηγήσει σε οξεία ή χρόνια έκθεση των καταναλωτών στα υπολείμματα. Στις περιπτώσεις αυτές, τα ΑΟΥ πρέπει να παραμείνουν στο κατώτερο επίπεδο ανίχνευσης.
(4) Στοιχεία σχετικά με νέες ή μεταβληθείσες χρήσεις των cypermetrin στα σπαράγγια, ethephon στους ανανάδες, fenbutatinoxyde στις πιπεριές, metalaxyl στα φρέσκα κρεμμυδάκια, acephate στα ροδάκινα και chlorothalonil στα ραπανοσέλινα κοινοποιήθηκαν στην Επιτροπή. Βάσει των στοιχείων αυτών κρίνεται σκόπιμο να τροποποιηθούν τα υφιστάμενα ΑΟΥ που αναφέρονται στο παραρτήμα της οδηγίας.
(5) Η έκθεση των καταναλωτών, καθόλη τη διάρκεια της ζωής τους, σε κάθε ένα από τα φυτοφάρμακα που περιέχονται στην παρούσα οδηγία μέσω τροφίμων εκτιμήθηκε και αξιολογήθηκε σύμφωνα με τις διαδικασίες και πρακτικές που χρησιμοποιούνται στην Ευρωπαϊκή Κοινότητα, λαμβάνοντας υπόψη τις κατευθυντήριες γραμμές της Παγκόσμιας Οργάνωσης Υγείας(4) και υπολογίστηκε ότι τα ΑΟΥ που καθορίζονται στην παρούσα οδηγία δεν θα δεν θα οδηγήσουν σε υπέρβαση των αποδεκτών ημερήσιων δόσεων.
(6) Η οξεία έκθεση των καταναλωτών στα φυτοφάρμακα αυτά μέσω των τροφίμων που ενδέχεται να περιέχουν υπολείμματα των εν λόγω φυτοφαρμάκων, εκτιμήθηκε και αξιολογήθηκε σύμφωνα με τις διαδικασίες και πρακτικές που χρησιμοποιούνται στην Ευρωπαϊκή Κοινότητα, λαμβανομένων υπόψη των κατευθυντήριων γραμμών που δημοσιεύτηκαν από την Παγκόσμια Οργάνωση Υγείας. Υπολογίστηκε ότι τα ανώτατα όρια υπολειμμάτων που καθορίζονται στην παρούσα οδηγία δεν προκαλούν οξείες τοξικές επιδράσεις.
(7) Έχει ζητηθεί η γνώμη των εμπορικών εταίρων της Κοινότητας σχετικά με τα όρια που καθορίζονται στην παρούσα οδηγία μέσω του Παγκόσμιου Οργανισμού Εμπορίου και έχουν ληφθεί υπόψη οι παρατηρήσεις τους σχετικά με τα όρια αυτά.
(8) Έχουν ληφθεί υπόψη οι γνώμες της επιστημονικής επιτροπής φυτών, και ιδίως οι συμβουλές και συστάσεις σχετικά με την προστασία των καταναλωτών από τα τρόφιμα στα οποία έχουν χρησιμοποιηθεί φυτοφάρμακα. Η μεθοδολογία που περιγράφεται από την Παγκόσμια Οργάνωση Υγείας, η οποία αναφέρεται ανωτέρω, όπως έχει εφαρμοστεί από τα κράτη μέλη εισηγητές και έχει ελεγχθεί και αξιολογηθεί από την Επιτροπή στο πλαίσιο της μόνιμης φυτοϋγειονομικής επιτροπής είναι σύμφωνη με τις οδηγίες που έχουν δοθεί από την επιστημονική επιτροπή φυτών.
(9) Συνεπώς, η οδηγία 90/642/ΕΟΚ πρέπει να τροποποιηθεί αναλόγως και να αρχίσει να ισχύει αμέσως.
(10) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης φυτοϋγειονομικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Τα ανώτατα όρια υπολειμμάτων του παραρτήματος της παρούσας οδηγίας αντικαθιστούν εκείνα του παραρτήματος II της οδηγίας 90/642/ΕΟΚ για τα εν λόγω φυτοφάρμακα.
Άρθρο 2
Τα ανώτατα όρια υπολειμμάτων του παραρτήματος II της οδηγίας 90/642/ΕΟΚ για τα φυτοφάρμακα του παρόντος άρθρου αντικαθίστανται από τα ακόλουθα: cypermetrin στα σπαράγγια: 0,1 mg/kg, éthéphon στον ανανά: 2 mg/kg, fenbutatinoxyde στις πιπεριές: 1 mg/kg, metalaxyl στα φρέσκα κρεμμυδάκια: 0,2 mg/kg, métalaxyl στην σκαρόλα (πικρίδα) και στα νωπά αρωματικά φυτά: 1 mg/kg, chlorothalonil στα ραπανοσέλινα: 1 mg/kg, acephate στα ροδάκινα: 0,2 mg/kg(5).
Άρθρο 3
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία πριν από τις 31 Αυγούστου 2002, το αργότερο. Ενημερώνουν αμέσως την Επιτροπή σχετικά.
Εφαρμόζουν τα μέτρα αυτά από την 1η Σεπτεμβρίου 2002.
2. Όταν τα κράτη μέλη θεσπίζουν τις εν λόγω διατάξεις, οι διατάξεις αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.
Άρθρο 4
Η παρούσα οδηγία αρχίζει να ισχύει την πρώτη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.
Άρθρο 5
Η παρούσα οδηγία απεθύνεται στα κράτη μέλη.
Βρυξέλλες, 30 Ιανουαρίου 2002.

Labels: 20
17
6